Ons land se verskillende streke spog elkeen met unieke plantegroei. Die soort plante hang veral af van die klimaat, wat deur faktore soos die reënval en hoogte bo seevlak bepaal word. Die fynbos in die suidweste van die land is baie bekend, maar kom ons kyk na ’n paar van die ander groot plantegroeistreke in Suid-Afrika.
Die Hoëveld beslaan die hoër plato aangrensend aan die Laeveld en omvat ’n groot deel van die binneland. As jy in Gauteng, die Vrystaat of omliggende dele woon, is jy ’n Hoëvelder. Dié streek is hoër as 1 500 m bo seevlak.
Dié gebied is onder 1 000 m bo seevlak geleë en het ’n subtropiese klimaat. Die gemiddelde winterdagtemperatuur is 16 °C en in die somer is dit 30 °C. Dit reën meer in dié streek as in die Hoëveld.
Namakwaland is ’n streek aan die Weskus wat noord strek tot by Namibië en ook aan die Kalahari grens. Die hoofdorp van dié dorre gebied is Springbok in die Noord-Kaap.
Die streek het daarby sy kenmerkende kokerbome en die halfmens (Pachypodium namaquanum), ’n soort taklose boom met ’n bossie blare aan die bokant.
Die Karoo is ’n sanderige vlakte wat verdeel word in die Klein-Karoo in die suide – nader aan die kus – en die Groot-Karoo, wat diep die binneland in strek.
Die Groot-Karoo se sukkulentestreek met sy unieke vetplante grens aan die Weskus en Namakwaland, terwyl dit in die ooste oorgaan in die Vrystaatse Hoëveld.
Dit is tradisioneel ’n streek waar met skape, bokke en volstruise geboer word. Dele van die Karoo wat onder besproeiing is, lewer sitrusvrugte, lusern en graan. In sommige valleie in die Klein-Karoo word appelkose, druiwe, appels en perskes verbou. Die jaarlikse reënval wissel van 130 mm in die valleie tot 400 mm in die berge.
Die Kalahari is ’n dorre, uitgestrekte platostreek wat die grootste deel van Botswana beslaan en tot in Namibië en die noordwestelike dele van Suid-Afrika strek. Die Kalahari met sy rooierige sand is die droogste in die suidweste, waar aktiewe sandduine voorkom.